钦定古今图书集成/明伦汇编/交谊典/第071卷 > 宋册府元龟 > 《送祖评事赴黔府李中丞使幕序》任华
## 钦定古今图书集成/明伦汇编/交谊典/第071卷 > 宋册府元龟 > 《送祖评事赴黔府李中丞使幕序》任华

自武陵守，拥旄分阃，有唐已来，李公一人而已。自非
忠义特达，有文武才略者，曷以致兹？公以黔巫之地，
西控微泸彭濮，东接桂林象郡，北渐巴峡，南驰沧溟。
盖蛮裔犷俗，罕遵声教，必藉于幕画，而详延祖生，岂
伊异人？即我府主陇西公之嘉客也。方将表于金阙，
而加之铁冠，适会有黔中之命，相继而至。夫天下之
“宝，当与天下共之，况黔中桂林，兄弟之国，又何间然
哉？俾朝廷知黔中得人，与桂林得人何异？出饯河浒，
舜亭峨峨，凭槛窥鼋鼍之窟，酹酒滴鱼龙之背。金石
丝竹，虽有秦声；青山白云，恨非吾土。华承命制序，因
赠以言。不虑吾子以忠贞为本，又当指踪不选地，感
恩不顾身。见贤良则引而荐之，勿惮”勿疑。见仇怨则
报之以德，勿瑕勿疵。吾常以此为终身之宝，今以《终
身之宝》赠君，以为何如也？